1 Taarike.
16.
Enti Xoossa Taabotiya ehidi Dawiti Taabotiya wothanaw essida dunkaaniya giddon wothidi, xuussa yarshonne issifetetha yarsho Xoossas yarshidosona. 
Dawiti xuussa yarshonne issifetetha yarsho yarshidi polidaape guye Godaa sunthan asaa anjis. 
Isra7eele asa ubbaas maccasinne addes, huuphen huuphen issi muume uythi, issi qanxo ashonne issi woyne nuka gishis. 
Godaa Taabotiya sinthan oothana melanne Godaa Isra7eele Xoossaa sabbana mela, galatana melanne bonchana mela guutha Leeweta Dawiti shuumis. 
Leeweta halaqay Asaafa; Asaafa kaallidi Zakariyasa. Zakariyasa kaallidi de7ey Yi7eela, Shamramoota, Yi7eela, Matita, Eli7aaba, Banayanne Obeed-Edoome. Enti maasinqonne diithi diixanaw shuumetidosona; shin Asaafi daala girsanaw shuumetis. 
Kahiney Banayinne Yahazi7eeli Xoossa caaqo Taabotiya sinthan ubba wode moyze punnanaw shuumetidosona. 
He gallas Dawiti Asaafinne iya dabboti Godaa sabbana mela ha mazmuriya koyro kiittis. 
Godaa galatite; iya sunthaa xeegite; Iya oosuwa kawotethata giddon odite. 
Iya sabbite; galata mazmuriya iyaw yexite; Malaalisiya iya ooso ubbaa odite. 
Iya geeshsha sunthan ceeqetite; Godaa koyeyisata wozanay ufayto. 
Godaanne iya wolqaa be7ite; ubba wode iya sinthaa koyite. 
Hinteno, Isra7eele kochato, dooretida Yayqooba nayto, Iya malaata, I immida pirdaanne malaalsiyabata hassayite. 
I Godaa nu Xoossaa; iya pirday biitta ubbaa bollana. 
Iya caaquwa merinaw mukulu yeletethaa gakanaw, iya qaala naagite. 
Abrahaamera caaqida caaquwa naagees; Yisaaqas gelida qaala minthees. 
Yayqoobas wogaa, Isra7eeles merinaa caaquwa, oothidi minthis. 
“Taani new Kanaane biitta immana; I ne kochaas laata gidana” yaagis. 
Hessi hinte taybon guuthanne Kanaanen bete gididi de7iya wode hannis. 
Issi deriyape hara dere pinnidosona; issi kawotethaafe hara kawotethi yuuyidosona. 
Xoossay enta oonika naaqana mela immibeenna; enta gisho kawota seeris. 
“Taani tiyidaysata bochofite; ta nabeta qohopite” yaagis. 
Sa7an de7iya asa ubbay Godaas yexite; iya ashuwa gallas gallas odite. 
Kawotethata giddon iya bonchuwa, malaalsiya iya oosuwa asa ubbaa giddon awaajite. 
Goday gita; aadho galatay iyaw bessees; xoossata ubbaafe aadhidi bonchetanaw bessees. 
Hara kawotethata xoossati ubbay eeqata; shin Goday salota medhida Xoossaa. 
Iya sinthan bonchoynne teemi de7ees; minotethinne ufaysi I de7iya bessan de7ees. 
Hinteno, biitta kawotethato, Godaa bonchonne wolqa immite. 
Iya sunthaas bessiya boncho immite; yarsho ekidi iya sinthe yiite; iya geeshshatetha teeman Godaa goyinnite. 
Biittan de7iya asa ubbay iya sinthan kokorite; Sa7ay minni eqida gisho qaaxenna. 
Saloti ufayto; sa7i hashshu go! Kawotethata giddon enti “Goday kawotis!” yaago. 
Abbaynne iya giddon de7iya ubbay guummo; gadeynne iyan de7iya katha ubbay ufayto. 
He wode woran de7iya mitha ubbay ufaysan Godaa sinthan yexana. I sa7aa bolla pirdanaw yees. 
Goday keeha gidiya gishonne iya siiqoy merinaasa gidiya gisho, Godaa galatite. 
“Abeeti nuna ashshiya Xoossaw nuna ashsha; Nuuni ne geeshsha suntha galatana melanne ne bonchuwan nu bonchetana mela, kawotethata giddofe shiishada nuna ashsha” yaagite. 
Goday Isra7eele Xoossay, merinaape merinaa gakanaw galatetto! Asa ubbay, “Amin7i” gidi, Godaa galatidosona. 
Godaa caaqo Taabotiya sinthan gallas gallas goyinnoos koshshiyaba ubba wode enti oothana mela Dawiti Asaafanne iya dabbota wothis. 
Qassi Obeed-Edoomenne usupun tammanne hospun iya dabbota entara oothana mela wothis; Yedutuuna na7aa Obeed-Edoomenne Hosa pengiya naagana mela wothis. 
Kahiney Saadoqinne iyara oothiya kahineti Gaba7oonan de7iya dhoqa bessan, Dunkaaniya sinthan oothana mela enta yan aggis. 
Goday Isra7eeles immida higgiyan xaafetidaysada enti wontanne omarsi ubba wode xuussa yarsho yarshana mela oothis. 
Iya siiqoy merinaasa gidiya gisho Godaa mazmuren galatana mela Hemaana, Yedutuunanne dooretida harata Dawiti entara issife wothis. 
Hemaaninne Yedutuuni moyze punnoosona, daala giirsoosona galata mazmure yexishe kaa7iya hara miisheta kaa7oosona. Yedutuuna adde nayti pengiya naaganaw shuumetidosona. 
Hessafe guye asa ubbay ba soo soo bis. Dawitika ba soo asaa anjanaw simmis. 
