Iyyoba.
32.
Iyyobi, “Taani xillo asi” gida gisho, ha heedzu asati iyaw zaaro imo aggaagidosona. 
Iyyobi Xoossaafe aathidi bana xillo oothida gisho, Rama yarape gidida Buza biittafe yida Barkela na7ay Elihuy Iyyoba bolla hanqetis. 
Enti iya coo bala gidi pirdidi, iyaw bessiya zaaro immanaw danda7iboona gisho Elihuy ha heedzu laggeta bollaka hanqetis. 
Elihuy entafe kaalotiya gisho enti ubbay haasaya wursana gakanaw naagis. 
Ha heedzu asati Iyyobas bessiya zaaro immanaw danda7iboonaysa be7idi I daro yilotis. 
Buza biittafe yida Barkela na7ay Elihuy haysada yaagidi haasaya doomis. “Taani hintefe na7atayis; hinte taape bayrateta; Hessa gisho, taani ta qofaa hintew odanaw yayyas. 
Taani, ‘Cimati odeto; banta daro laythan demmida cincatethaa tamaarsonna’ ” gada qopas. 
Shin asa giddon aqidi cincatethi immey, Ubbaa Danda7iya Xoossaa Ayyaana. 
Ase cinca oothey cimatethi gidenna, woyko asas akeeka immey laytha darotethi gidenna. 
Hessa gisho, si7ite; taka ta qofaa hintew odana. 
Hinte haasaya wode, taani si77i gada hayzas; hinte odana qaala koyishin naagas. 
Hinte geysa ubbaa wursada si7as; shin hintefe oonika Iyyoba bala gidi ammanthibena; hintefe oonika iya palamas bessiya zaaro immibeenna. 
Iyyoba odaas kalsiya zaaro immanaw danda7ey, Xoossefe attishin, ase gidonna gisho, hinte, “Nuus cincatethi de7ees” goopite. 
Iyyobi palamiday taara gidonashin hintera; taani hinte odada iyaw zaaro immike. 
Enti dagammidi, gaanaba dhayida gisho, zaaro immanaw danda7ibookona. 
Yaatin enti odetiyaba dhayidi si77i gidi eqiko, taani naaganaw koshshii? 
Gidenna, taani odiyabay de7ees; taka ta qofaa qoncisana. 
Ta odanabay daroy de7iya gisho, ta giddon de7iya ayyaanay tana oda gidi sugees. 
Ta gaathay goozetida manaaceda, woyko mal7anto woyne ushshi kumida ogoroda dhuuqana hanees. 
Ta odada kessanaw bessees; ta doona dooyada zaaro immanaw koshshees. 
Ha odan taani oonaka maaddike, woyko oonaka coo sabbike. 
Ase coo sabbiyabay taw eretenna; ta hessa oothiyako tana medhidaysi pirdanashin. 
