Taybo.
3.
Goday Siina zuma bolla Musera odetiya wode de7iya Aaronanne Muse soo asay haysafe kaallidi xaafetidaysa. 
Aarona adde nayta sunthay, bayray Nadaaba, kaalley Abyooda, Alaazaranne Itamaara. 
He Aarona adde nayti ubbay, kahine gididi oothanaw tiyetidi shuumetidosona. 
Shin enta giddofe Naadabeynne Abyoodi Siina mela biittan Godaa sinthan geeshshi gidonna taman yarsho yarshidi hayqidosona. Entaw na7i baawa. Hessa gisho, enta aaway Aaroni paxa de7ida laytha ubban Alaazarinne Itamaara xalaali kahine gididi oothidosona. 
Goday Museko, 
“Leewe kochata ehada kahiniya Aarona maaddana mela enta iya sinthe shiisha. 
Enti Aaronanne Isra7eele maabara ubbaa Geeshsha Dunkaaniya sinthan dumma dumma ooso oothidi maaddo. 
Enti Geeshsha Dunkaaniya giddon de7iya miishe ubbaa aawatethan ayso. Isra7eele asaa gisho Geeshsha Dunkaaniya giddon ooso ubbaa enti oothonna. 
Aaronanne iya adde nayta maadana mela Leeweta shuuma. Enti Isra7eele asaa giddofe shaaketidi Aarona maaddana mela imetidosona. 
Aaronanne iya adde nayta kahine oothada shuuma. Entafe hara asi oonika Geeshsha dunkaaniyako shiiqiko hayqo” yaagis. 
Qassi Goday Museko, 
“Taani Isra7eelen yeletiya bayra adde nayta gisho Leeweta ekas. Leeweti tabaa. 
Ayis giiko, bayra yeletida ubbay tabaa. Ta Gibxe biittan bayra yeletida ubbaa wodhida gallasan, Isra7eelen bayra yeletidaba ubbaa ase gidin, mehe gidin, taw dummayas. Enti tabaa gidana. Taani Godaa” yaagis. 
Qassika Goday Museko Siina mela biittan, 
“Leeweta enta kochan, qassi enta soo asan asan tayba. Yeletin issi ageenanne iyape bolla gidida adde nayta ubbaa tayba” yaagis. 
Yaatin Goday kiitidaysada Musey enta taybis. 
Leewe adde nayti Gedisoona, Qahatanne Maraara. 
Gedisoona adde nayti Libinanne Same7a geetetoosona. 
Qahaata adde nayti Amraama, Yizihaara, Kebroonanne Uzi7eela. 
Meraara adde nayti Mahilanne Musa geetetoosona. Leeweta mayzati haysata. 
Nam7u Gedisoona kochati Libinanne Sim7a. 
Yeletin issi ageenanne iyape bolla gidida adde nayta tayboy 7,500. 
Gedisoona kochati Geeshsha Dunkaaniyape guyen wuloha baggan dunkaanidosona. 
Gedisoona kochaa soo asaa halaqay La7eela na7aa Eliyasaafa. 
Gedisoona kochaas Geeshsha Dunkaaniya bolla de7iya aawatethay, Dunkaaniya, gaatha kamaa, kare kamaa, wula magarajuwa, 
Dunkaaniya yuushon de7iya dabaaba magarajuwa, yarsho bessa magarajuwa, dabaaba wula magarajuwa, wodorotanne iyan go7etiya miisheta ubbaa aawatethan aysoosona. 
Qahaata kochati Amraama, Yizihaara, Kebroonanne Uzi7eela. 
Yeletin issi ageenanne iyape bolla gidida adde nayta tayboy 8,600. Qahaata kochati Geeshsha Dunkaaniya aawatethan naagoosona. 
Qahaata kochati Geeshsha Dunkaaniyape dugeha baggara dunkaanidosona. 
Qahaata kochaa kaalethey Uzi7eela na7aa Elzafaana. 
Enti Taabotiya, xarpheeza, xompe wothiya kocaa, yarshsho bessaa, kahineti go7etiya Geeshsha Dunkaaniya miisheta, Ubbaafe Geeshsha Bessaa geliya wula bolla de7iya magarajuwa aawatethan ayso. 
Leeweta halaqay kahiniya Aarona na7aa Alaazara. I Geeshsha Bessan ootheysatas shuuma. 
Meraara kochati Mahilanne Musa. 
Yeletin issi ageenanne iyape bolla gidida adde nayta tayboy 6,200. 
Meraara kochaa kaalethey Abikaala na7aa Zur7eela. Meraara kochay Geeshsha Dunkaaniyape pudeha baggara dunkaanidosona. 
Meraara kochay Dunkaaniya tuuqeta, liyoota, tuussatanne tuussati eqiya gedata, hessadaka giddon koshshiya miisheta ubbaa enti aawatethan aysoosona. 
Gujidika, Dunkaaniya yuushon de7iya dabaaba tuussatanne enta gedata, dhishetanne wodorota aawatethan aysoosona. 
Geeshsha Dunkaaniya sinthan doloha baggara Musey, Aaroninne iya adde nayti dunkaanidosona. Geeshsha Dunkaaniya giddon Isra7eela asaa gisho oosetiya ooso ubbaa enti aawatethan aysoosona. Hara asi Geeshsha Dunkaaniyako shiiqiko hayqo. 
Goday, Musenne Aarona Kiittidaysa mela issi ageenanne iyape bolla gidida Leeweta adde nayta tayboy 22,000. 
Goday Museko, “Yeletin issi ageenanne iyape bolla gidida Isra7eele bayra adde nayta taybada enta suntha xaafa. 
Isra7eele bayra adde nayta bessan Leeweta, qassi Isra7eele bayra mehiya bessan Leeweta bayra mehiya taw eka. Taani Godaa” yaagis. 
Goday Muse kiitidaysada Isra7eelen bayra yeletida ubbaa taybis. 
Yeletin issi ageenanne iyape bolla gidida bayra adde nayta tayboy 22,273. 
Goday Museko, 
“Isra7eele bayra adde nayta bessan Leeweta taw dummaya. Qassi Isra7eele bayra meheta bessan Leeweta bayra mehiya taw dummaya; taani Godaa. 
Isra7eele bayra adde nayta tayboy Leeweta bayra adde nayta taybuwape 273 aadhiya gisho he attidaysata taw woza. 
Issuwas issuwas geeshsha dunkaanen eretida mizaanen ichashu bira santimen woza. 
He wozo miishiya Aaronasinne iya adde naytas imma” yaagis. 
Palahidaysata wozo miishiya Musey shiishis. 
Geeshsha Dunkaaniya mizaaniya liken Isra7eele bayra adde nayta wozo miishiya 1,365 bira santime ekis. 
Goday kiitidaysada Musey wozo miishiya Aaronasinne iya adde naytas immis. 
